Thor Möger Pedersen (SF), 2012-03-22:
Tak, formand.
Først og fremmest tak for en konstruktiv første behandling og en positiv modtagelse af forslaget.
Jeg kan også fornemme, at der er god grobund for en konstruktiv udvalgsbehandling.
Med det her forslag, som regeringen har fremsat, opnår vi to væsentlige ting.
Med hensyn til det første, altså en forenkling af reglerne, bliver det nu lettere for investeringsinstitutterne at administrere reglerne, og investorerne får bedre mulighed for at gennemskue deres investeringer.
Desuden vil ændringerne give en mere konsistent og ensartet beskatning af afkastet fra investeringsbeviser, så investorerne hverken kan eller skal spekulere i, om afkastet beskattes som aktie- eller kapitalindkomst.
Nu bliver beskatningen den samme, uanset om afkastet opnås i form af den årlige minimumsindkomst eller ved salg af beviset.
Med hensyn til det andet formål, samspillet med UCITS IV-direktivet, indebærer forslaget, at skattereglerne nu ikke udgør en barriere i forhold til master-feeder-strukturer.
Det betyder, at skattereglerne ikke stiller sig i vejen for, at institutterne investerer via et andet institut.
Desuden vil udenlandske institutter få lettere ved at kvalificere sig som minimumsbeskattet institut.
Det vil stille de udenlandske institutter bedre i forhold til markedsføring af deres produkter over for danske investorer.
Jeg er opmærksom på, at den finansielle branche efterlyser endnu flere ændringer.
Det har flere ordførere også været inde på.
Jeg vil sådan helt overordnet sige, at jeg er meget tilfreds med, at vi er nået så langt, som vi er.
Det er min klare opfattelse, at vi er nået i mål i forhold til at gøre det lettere at markedsføre investeringsprodukterne på tværs af grænserne.
Jeg vil også godt understrege, at vi har lyttet, og det synes jeg også lovforslaget vidner om.
I lovforslaget indgår jo, som jeg har nævnt, bl.a. en ændring af skattereglerne vedrørende indeholdelse af udbytteskatten, så skattereglerne ikke er en barriere i forhold til at etablere master-feeder-strukturer.
Som flere ordførere har været inde på, ønsker branchen, at udbytteskatten lempes, så der ikke skal indeholdes kildeskat i forhold til udenlandske investorer på grundlag af hele minimumsindkomsten.
Problemet her er bare, at det vil give en mere lempelig beskatning for udenlandske end for danske investorer, og der kan vi altså ikke udelukke, at en sådan lempelse for kun udenlandske investorer vil være i potentiel konflikt med code of conduct.
Når det er sagt, vil jeg ikke på forhånd udelukke, at der er mulighed for at nå endnu længere.
Men det er klart, at der skal være balance i tingene, og jeg mener ikke, at Folketinget kan være interesseret i, at Danmark skal konkurrere fuldt ud med f.eks. et land som Luxembourg i de her henseender.
Jeg vil også give Dansk Folkepartis ordfører ret i, at det er et komplekst lovområde, og det bærer høringssvarene naturligvis også præg af.
Derfor tror jeg, at det er fornuftigt med en grundig udvalgsbehandling, og det er også det budskab, jeg fornemmer bredt i Folketinget, nemlig at man er indstillet på en god og konstruktiv udvalgsbehandling, hvor vi kommer i dybden med spørgsmålet.
Så det ser jeg frem til.
Tak igen for en god behandling.